**Jordi Villà, nou vicerector de Recerca de UIC Barcelona**

**Barcelona, 12 de setembre de 2019.** El Dr. Jordi Villà i Freixa ha estat nomenat nou vicerector de Recerca, Innovació i Transferència de la Universitat Internacional de Catalunya (UIC Barcelona).

El Dr. Villà és doctorat en Química i ha centrat la seva recerca en la Bioquímica Computacional i la Biofísica. Des del 2012, ha estat a la Universitat de Vic – Universitat Central de Catalunya, on ha ocupat el càrrec de degà de la Facultat de Ciències i Tecnologia, i, des del Juliol de 2014 fins a principis de 2019 el de vicerector de Recerca i Transferència de Coneixement. Durant aquest temps ha liderat també el Computational Biochemistry and Biophysics lab.

Durant la seva carrera acadèmica, el Dr. Villà ha estat investigador del Parc de Recerca Biomèdica de Barcelona amb un contracte Ramón y Cajal, professor agregat de la Universitat Pompeu Fabra i catedràtic a la Universitat de Vic - Universitat Central de Catalunya. Ha fet estades de recerca a universitats dels Estats Units, el Regne Unit i Polònia. L’any 2011, va cofundar Ascidea, Computational Biology Solutions.

El nou vicerector substitueix així el Dr. Toni Mora, que durant els darrers tres cursos ha estat al capdavant d’aquest vicerectorat i que ha passat a dirigir l’Institut de Recerca en Avaluació i Polítiques Públiques de UIC Barcelona.

**Sobre UIC Barcelona**

La Universitat Internacional de Catalunya (UIC Barcelona) va néixer l’any 1997 amb l’objectiu d’oferir una formació universitària de qualitat i promoure la recerca per servir la societat. Lligada al món empresarial i amb un marcat caràcter internacional, imparteix setze graus, una trentena de dobles titulacions internacionals i una àmplia oferta de programes de postgrau als dos campus que té, situats a Barcelona i Sant Cugat.

Més informació: **Nuria Meseguer**, Direcció de Comunicació.

T. +34 932 541 800 / nmeseguer@uic.es / www.uic.es